JEKK TĦOBBUNI... – Is-6 Ħadd tal-Għid – Sena A – 17 ta' Mejju 2020 Is-6 Ħadd ta' l-Għid JEKK TĦOBBUNI.... Atti 8: 5-8,14-17; Salm 65; 1 Pietru 3,15-18; Ġwanni 14:15-21 Il-Vanġelu Ġesù jwiegħed l-Ispirtu s-Santu "Jekk tħobbuni, ħarsu l-kmandamenti tiegħi. U jiena nitlob lill-Missier, u hu jagħtikom Difensur ieħor biex jibqa' magħkom għal dejjem, l-Ispirtu tal-verità, li d-dinja ma tistax tirċevih, għax hija la tarah u lanqas tagħrfu. Iżda intom tagħrfuh, għaliex jgħammar magħkom, u huwa fikom. Ma nħallikomx iltiema. Nerġa' niġi għandkom. Ftit ieħor, u d-dinja ma taranix aktar. Iżda intom għad tarawni, għax jiena ngħix, u intom ukoll għad tgħixu. F'dak il-jum intom tagħrfu li jiena f'Missieri, u intom fija u jiena fikom. Min iżomm il-kmandamenti tiegħi u jħarishom, dak hu li jħobbni; u min iħobb lili, iħobbu wkoll il-Missier, u jiena wkoll inħobbu u nurih lili nnifsi." Il-Ħsieb Il-Kliem tal-Mulej huwa ċar. Kemm hawn minna li aħna konvinti li aħna ta' Kristu, li ngħidu li lesti nagħmlu kollox għalih? Il-Mulej jitkellem ċar meta joffri proposta tiegħu għal dawk li jgħidu li jħobbuh. Min iħobbni jħares il-KMANDAMENTI TIEGĦI. Ma tistax tgħid li jiena ta' Kristu, li jiena nħobb lil Kristu imma... "U jiena nitlob lill-Missier." M'aħniex weħidna. Il-Mulej huwa magħna u qiegħed jitlob lill-Missier għalina jekk aħna nagħtu xhieda tiegħu. Għal dan il-għan hemm bżonn li aħna, minkejja d-dgħufija tagħna, irridu nafdawh, nirreċiprokaw il-fiduċja li tana. Huwa għalhekk li l-kristjaneżmu huwa dejjem diffiċli li tgħixu ġurnata wara oħra. Huwa għalhekk li f'dawn il-Vanġeli tal-Ħdud ta' l-Għid, il-Mulej, filwaqt li jiftħilna għajnejna, jimliena bil-kuraġġ vojt ta' ħafna kliem fieragħ, iżda kuraġġ li jinbena proprju fuq il-ħtieġa li ngħixu jum wara jum il-kristjaneżmu tagħna... Ġesù jtenni li qatt m'hu se jħallina ltiema, qatt ma aħna waħedna, m' għandniex minn xiex nibżgħu. Hemm bżonn li l-Mulej jiftħilna l-qalb imbeżżgħa tagħna biex bil-kuraġġ inħabbru l-qawmien tiegħu li jidher fl-għajxien ta' ħajjitna. Il-Kelma Fl-Ewwel Qari tal-lum, meħud mill-Ktieb ta' l-Atti ta' l-Appostli, għandna l-evanġelizazzjoni ta' Filippu fis-Samarija. Filippu jħabbar u jwettaq l-għemejjel ta' fejqan li jsiru bis-saħħa ta' dak Kristu li qam mill-imwiet. Fis-Salm Responsorjali għandna għanja ta' tifħir lill-Mulej li tana l-Ispirtu s-Santu biex isaħħaħ fina l-fidi u l-għajxien ta' l-istess fidi. Fit-Tieni Qari tal-lum, meħud mill-Ewwel Ittra ta' San Pietru, għandna t-twissijiet kif l-Insara għandhom iġibu ruħhom quddiem il-persekuzzjonijiet. San Pietru jenfasizza li hemm bżonn li l-Insara jkollhom tagħlim sod biex ikunu kapaċi mhux biss iwieġbu iżda wkoll jissaħħu fil-fidi. Fil-Vanġelu tal-lum, meħud minn San Ġwann, għandna r-rakkont li fih Ġesù jkompli jsaħħaħ id-dixxipli tiegħu u jtennilhom li, min iħobbu, għandu juri tassew li huwa miegħu bil-fatti. Il-Ħajja 1. Hemm bżonn li nkunu nafu aħjar it-tagħlim tal-fidi tagħna. Hemm bżonn li nkunu tassew familjari mal-Katekiżmu tal-Knisja Kattolika li huwa wieħed. 2. Irridu ngħixu b'konvinzjoni l-fidi tagħna. M' għandniex nibilgħu dak li nisimgħu jew naqraw. Għandna nirrifjutawh jekk ma jaqbilx mat-tagħlim tagħna. Għandna r-responsabbiltaÏ li niftħu għajnejn ħutna li għadhom jibilgħu kollox. 3. Hemm bżonn li l-Insara b'kuraġġ joħorġu aktar fil-beraħ fis-soċjeta tagħna. Ma nibżgħux minn persekuzzjonijiet li jistgħu jiġu minn kullimkien, anki mill- media.
JEKK TĦOBBUNI... – Is-6 Ħadd tal-Għid – Sena A – 17 ta' Mejju 2020